Objava zahtjeva u skladu s člankom 17. stavkom 6. Uredbe (EZ) br. 110/2008 Europskog parlamenta i Vijeća o definiranju, opisivanju, prezentiranju, označivanju i zaštiti oznaka zemljopisnog podrijetla jakih alkoholnih pića i stavljanju izvan snage Uredbe Vijeća (EEZ) br. 1576/89

(2021/C 430/12)

Ova je objava temelj za podnošenje prigovora na zahtjev u skladu s člankom 27. Uredbe (EU) 2019/787 Europskog parlamenta i Vijeća (1).

GLAVNE SPECIFIKACIJE TEHNIČKE DOKUMENTACIJE

„PREGLER”/„OSTTIROLER PREGLER”

EU br.: PGI-AT-02512 – 7. lipnja 2019..

1. Naziv

„Pregler”/„Osttiroler Pregler”

2. Kategorija jakog alkoholnog pića

Rakija od voća (kategorija br. 9 Uredbe (EZ) br. 110/2008)

3. Opis jakog alkoholnog pića

Fizikalna, kemijska i/ili organoleptička svojstva

Rakija „Pregler”/„Osttiroler Pregler” proizvodi se fermentacijom i destilacijom isključivo u destilerijama koje se nalaze na utvrđenom zemljopisnom području austrijske savezne države u kojoj se nalazi administrativni okrug Lienz, a dobiva se od jabuka i krušaka koje se uzgajaju u toj saveznoj državi ili – u pojedinačnim slučajevima – dodavanjem šljiva koje isto tako moraju potjecati iz tog zemljopisnog područja. Složena aroma dobiva se upotrebom različitih sorti jabuka i krušaka.

Prevladava udio jabuka, a udio krušaka nije manji od 25 %.

Uz isti omjer jabuka i krušaka, šljive se do najviše 25 % alkoholnog sadržaja dodaju samo ako proizvođač može dokazati da je neprekidno najmanje 20 godina tradicionalno dodavao šljive u svoj recept u skladu s relevantnim posebnim pravilima za označivanje.

— Stvarna alkoholna jakost jakog alkoholnog pića spremnog za konzumaciju: najmanje 40 % vol.

— Sladila koja se upotrebljavaju kako bi se zaokružio konačan okus proizvoda: najviše 4 g šećera po litri konačnog proizvoda, izraženo kao invertni šećer

— Etil-karbamat: najviše 1 mg/l proizvoda – za rakiju „Pregler”/„Osttiroler Pregler” proizvedenu dodavanjem šljiva

— Hlapljivi sastojci: najmanje 280 g/hl čistog alkohola

— Etil-acetat: najviše 350 g/hl čistog alkohola

— Bistrina: bistro

— Boja: bezbojno

— Miris/okus: oboje lako prepoznatljivi – karakterističan mirisan cvjetni buke i puni voćni okus zrelih krušaka i jabuka iz istočnog Tirola; ne smije prevladavati okus kruške. U slučaju dodavanja šljiva: obično uravnotežen aromatičan miris i pun voćni okus jezgričavog voća s karakterističnim i dobro uklopljenim notama šljive te diskretnim notama koštica koje nikad ne prevladavaju.

— Prehrambeni aditivi: ne upotrebljavaju se.

Posebna svojstva (u usporedbi s jakim alkoholnim pićima iste kategorije)

Najmanja alkoholna jakost rakije „Pregler”/„Osttiroler Pregler” iznosi 40 % vol., odnosno viša je nego kod uobičajenih rakija od voća, a odlikuje se i strogo ograničenim, vrlo niskim sadržajem šećera od najviše 4 grama po litri, koji zaokružuje konačni okus.

Miris rakije „Pregler”/„Osttiroler Pregler” koja se proizvodi isključivo od jabuka i krušaka odlikuje se svježom voćnom aromom kore od jabuke i nježnim notama sjemenki/jezgre. Uz dašak sušene kruške, soka od krušaka i prijane kruške taj miris zaokružuju diskretne i sočne voćne arome prijane jabuke s notama kruške koje se dobro uklapaju i podsjećaju na bananu.

Uz njega odlično pristaje blago orašasta aroma badema koja se dobije dodavanjem šljiva.

Rakija „Pregler”/„Osttiroler Pregler” obično je blagog, zaokruženog, skladnog i dugotrajnog okusa. Okus je gust i složen zahvaljujući upotrebi brojnih sorti voća. Arome jabuka odlikuju se voćnom svježinom i nježnim notama kore, a upotpunjene su slatkastim aromama zrelih krušaka i naznakama estera iz voća, čiji miris podsjeća na banane.

Nadalje, ako se dodaju šljive, u završnom se okusu mogu primijetiti note čokolade i cimeta, što mu daje blagu oporost.

Rakija „Pregler”/„Osttiroler Pregler” nikad ne dozrijeva u drvenim bačvama, a u spremnicima se ne upotrebljavaju komadići ili umeci od drva.

4. Predmetno zemljopisno područje

Rakija „Pregler”/„Osttiroler Pregler” proizvodi se isključivo u destilerijama koje se nalaze na utvrđenom zemljopisnom području administrativnog okruga Lienz (istočni Tirol).

To područje obuhvaća sljedeće općine: Abfaltersbach, Ainet, Amlach, Anras, Assling, Außervillgraten, Dölsach, Gaimberg, Heinfels, Hopfgarten in Defereggen, Innervillgraten, Iselsberg-Stronach, Kals am Großglockner, Kartitsch, Lavant, Leisach, Lienz, Matrei in Osttirol, Nikolsdorf, Nußdorf-Debant, Oberlienz, Obertilliach, Prägraten am Großvenediger, Schlaiten, Silian, St. Jakob in Defereggen, St. Johann im Walde, St. Veit in Defereggen, Strassen, Thurn, Tristach, Untertilliach i Virgen.

5. Postupak dobivanja jakog alkoholnog pića

Fermentacija i destilacija

Prva faza proizvodnje rakije „Pregler”/„Osttiroler Pregler” uključuje sjeckanje ili gnječenje jabuka i krušaka – i prema potrebi šljiva – koje su svježe ubrane isključivo na utvrđenom zemljopisnom području.

Upotrebljava se samo zrelo, zdravo i očišćeno voće. Sve isjeckano ili zgnječeno voće (kaša) stavlja se u spremnik ili bačvu (maceracija). Plodovi šljive obično se otkoštavaju.

Druga je faza fermentacija kaše te se obično dodaju čiste kulture kvasca. Ne upotrebljava se genetski modificirani kvasac. Šećer iz ploda se pri fermentaciji, koja se odvija na kontroliranoj temperaturi i u skladu s utvrđenim postupkom, pretvara u alkohol i ugljični dioksid. Postupak fermentacije obično traje od dva do šest tjedana. Nakon završetka fermentacije fermentirana kaša, čija alkoholna jakost iznosi od 4 do 8 % vol., skladišti se sve dok se ne razviju željene karakteristične arome tipične za navedeno voće. Ako kaša sadržava koštice dodanih šljiva, ne prenosi ih se u jedinicu za destilaciju.

Treća je faza destilacija fermentirane kaše u jednostavnim uređajima za destilaciju ili uređajima za destilaciju s deflegmatorom. Kontinuirana destilacija nije u skladu s tradicionalnom metodom proizvodnje, stoga se ne upotrebljava. Ovisno o vrsti opreme za destilaciju (kotlovi za destilaciju s pliticama za obogaćivanje ili bez njih) destilacija kaše provodi se jedanput ili dvaput na manje od 86 % vol. U posljednje se vrijeme sve više upotrebljavaju bakreni kotlovi za destilaciju s pliticama za obogaćivanje te se kaša destilira samo jedanput, čime se štedi energija i bolje se zadržavaju arome voća.

Kako bi se postigla uravnoteženost i skladnost sastava, nakon destilacije slijedi četvrta faza proizvodnje, a to je skladištenje u odgovarajućim neutralnim spremnicima (stakleni spremnici, spremnici od nehrđajućeg čelika itd.) u trajanju od najmanje četiri tjedna. Dozrijevanje se ne odvija u drvenim bačvama, primjerice u bačvama od hrastova drveta ili dudovine, a u spremnicima se ne upotrebljavaju komadići ili umeci od drva.

Nakon skladištenja slijedi peta, završna faza proizvodnje, a ti postupci završne obrade uključuju sljedeće korake:

— miješanje različitih destilata u skladu s prethodno navedenim uvjetima (ovaj korak nije obvezan),

— razrjeđivanje destilata s visokom alkoholnom jakosti na jakost pogodnu za piće dodavanjem čiste pitke vode,

— punjenje u boce ili druge posude prikladne za prodaju, te

— označivanje i pakiranje.

U rakiju „Pregler”/„Osttiroler Pregler” ne dodaju se prehrambeni aditivi.

Kako bi se zaokružio konačan okus proizvoda, mogu se dodati najviše 4 g šećera po litri konačnog proizvoda (izraženo kao invertni šećer).

Razrjeđivanje destilata na jakost pogodnu za piće, punjenje u boce te označivanje i pakiranje mogu se provoditi i izvan zemljopisnog područja.

6. Povezanost sa zemljopisnim okruženjem ili podrijetlom

Pojedinosti o zemljopisnom području ili podrijetlu relevantne za tu povezanost

Sirovine za proizvodnju rakije „Pregler”/„Osttiroler Pregler” u destilerijama na poljoprivrednim gospodarstvima oduvijek su bile ručno ubrane jabuke i kruške iz komercijalnih ili livadnih voćnjaka i s pojedinačnih stabala na poljoprivrednim gospodarstvima na zemljopisnom području. Činjenica da je tradicionalna rakija „Pregler” koja potječe s poljoprivrednih gospodarstava oduvijek bila rakija od voća proizvedena isključivo od jezgričavog voća ima povijesnu osnovu i temelji se na poreznom zakonu, prema kojem su rakije proizvedene isključivo od jezgričavog voća oduvijek manje oporezivane od rakija koje su u cijelosti ili djelomično proizvedene od koštuničavog voća.

Međutim, među pojedinim vlasnicima komercijalnih destilerija postojala je tradicija prema kojoj su uz jabuke i kruške dodavali određenu količinu šljiva kako bi istaknuli svoje proizvode, ali nisu previše odstupali od karakterističnih svojstava regionalnog specijaliteta.

Povijesno gledano, uzgoj voća u okrugu Lienz seže daleko u prošlost. Rösch von Geroldshausen, koji je rođen u Lienzu, još je davne 1558. u svojoj pjesmi „Der fürstlichen Grafschaft Tyrol Landtreim” (Pjesma o Kneževskoj grofoviji Tirol) istaknuo „osobitu kvalitetu voća” iz Lienza. Tipična prezimena (istočnog) Tirola dolaze od starovisokonjemačkih ili romanskih riječi za jabuke, što je i danas slučaj.

Uzgoj voća u okrugu Lienz odvija se u „hladnoj i vlažnoj zoni” na nadmorskoj visini do 900 m i u „oštroj vlažnoj zoni” iznad te nadmorske visine. Alpski fen posebno utječe na klimu tog područja. U području slijeva u okrugu Lienz fen potiskuje topli zrak u okolne doline pritoka i stvara jedinstvenu mikroklimu na sjevernom rubu Dolomita. Visoke temperature i niska vlažnost zraka kao posljedice fena, zajedno s čistim zrakom i suhim vjetrom, izmjenjuju se s razdobljima bez fena te se tako stvaraju jedinstveni uvjeti u kojima se razvijaju karakteristični intenzivni aroma i okus voća. Zahvaljujući tim klimatskim uvjetima i sastavu tla, koji je u rasponu od aluvijalnog tla s visokim udjelom vapna do ledenjačkih oranica i smeđeg tla, uzgoj voća u okrugu Lienz oduvijek je bio specifičan, a voće, osobito jezgričavo, posebne je kvalitete.

Posebnost naziva „Pregler” dolazi od riječi „pregeln”, koja se upotrebljava jedino u lokalnom dijalektu zemljopisnog područja koje obuhvaća istočni Tirol.

Riječ „pregeln”, „prägeln” ili „brägeln” znači pržiti, kuhati ili pirjati, a taj pojam obično se upotrebljavao za rafiniranje rakije. Riječ „pregeln” i danas se upotrebljava u istočnom Tirolu kao opći pojam za destilaciju rakije. Jaka alkoholna pića od jabuka i krušaka proizvedena na poljoprivrednim gospodarstvima u istočnom Tirolu nekoć su bila poznata kao „Pregler”.

Vlasnici 20 destilerija iz okruga Lienz osnovali su 1991. Udruženje proizvođača rakije Pregler istočnog Tirola sa sjedištem u Dölsachu kako bi održali i povećali kvalitetu rakije i očuvali tradiciju u budućnosti.

Na temelju tih tradicija, a nakon što je 1998. prvi put unesena u Austrijski registar hrane, rakija „Pregler” je 24. srpnja 2012. Uredbom BMG-75210/0006-II/B/13/2012 uvrštena u Poglavlje B 23 četvrtog izdanja Registra kao zaštićena oznaka zemljopisnog podrijetla od nacionalnog značaja. Od tada je rakija „Pregler”/„Osttiroler Pregler” posebno zaštićena na nacionalnoj razini.

Zahvaljujući položaju administrativnog okruga Lienz te posebnoj privlačnosti tog kraja za turizam i s njime povezane trgovinske aktivnosti rakija „Pregler”/„Osttiroler Pregler” danas je proizvod koji je poznat i cijenjen daleko izvan austrijskih granica i usko je povezan sa saveznom državom i tamošnjim destilerijama, i to ne samo zbog jezičnog konteksta.

Popularnost i dobar ugled koji uživa rakija „Pregler”/„Osttiroler Pregler” u više su navrata potvrđeni nagradama koje su joj dodijeljene na raznim priredbama kao što su „zlato” na natjecanju International Wine & Spirit Competition (Međunarodno natjecanje vina i jakih alkoholnih pića) 2016. (Cranleigh, Ujedinjena Kraljevina), brojne nagrade ruralnih destilerija na priredbi Tyrol Provincial Schnapps Awards (Dodjela nagrada rakijama iz savezne države Tirol) 2018. te „zlato” na šestom natjecanju Annual Berlin Spirits Competition (Godišnje natjecanje jakih alkoholnih pića u Berlinu) i „srebro” na priredbi Destillati 2019. Ugled te posebne rakije od voća usko je povezan s nazivom „Pregler”/„Osttiroler Pregler”, a to je vidljivo iz izvješća i upućivanja na taj naziv u lokalnim i međunarodnim medijima („Tiroler Tageszeitung”, „Kleine Zeitung”, „Osttiroler Bote”, „Bezirksblätter Osttirol”, tjednik „Die Zeit”, „Zeitmagazin” br. 49 od 1. prosinca 1995.), kao i u stručnim člancima („Besseres Obst” („Bolje voće”)). U sklopu kulturne inicijative čak je organizirano i događanje „Pregler G’schichten” na temu „Pregler: dio regionalnog identiteta i kulture istočnog Tirola.”

Posebna svojstva jakog alkoholnog pića koja se mogu pripisati zemljopisnom području

Rakija „Pregler”/„Osttiroler Pregler” proizvodi se isključivo od regionalnog jezgričavog voća (jabuka i krušaka) koje svoju karakterističnu kvalitetu duguje regionalnoj klimi na zemljopisno određenom području slijeva u okrugu Lienz, u kojem su u razdoblju dozrijevanja jabuka i krušaka posebno izražene razlike između dnevnih i noćnih temperatura, te utjecaju tla i stoljetnoj tradiciji uzgoja. To voće stoga znatno pridonosi posebnim svojstvima rakije jer joj daje iznimno bogatu karakterističnu aromu, koja je usto prepoznatljivo gusta i složena zahvaljujući upotrebi brojnih sorti voća.

7. Odredbe Europske unije ili nacionalne/regionalne odredbe

Pravna osnova: zakonodavstvo EU-a o jakim alkoholnim pićima; horizontalno zakonodavstvo EU-a o označivanju

Opis zahtjeva (ili više njih): opći kriteriji kvalitete za rakije od voća

8. Podnositelj zahtjeva

Naziv: Savezni ministar za socijalna pitanja, zdravlje, skrb i zaštitu potrošača Pravni status: Savezno ministarstvo koje je dio Savezne vlade

Adresa: Radetzkystraße 2, 1030 Beč, Austrija

E-adresa: post@sozialministerium.at, ixb13@sozialministerium.at

Telefonski broj: +43 1711000

9. Dopune oznake zemljopisnog podrijetla

—

10. Posebna pravila za označivanje

Navođenje dodavanja šljiva

Kako bi potrošači bili u potpunosti obaviješteni, dodavanje šljiva mora biti jasno naznačeno tekstom ili slikom u glavnom vidnom polju (na prednjoj etiketi).

Navođenje proizvođača

Obvezno je navesti destileriju ili proizvođača koji je proizveo proizvod.

Simbol Unije

Simbol Unije za zaštićene oznake zemljopisnog podrijetla utvrđen u Prilogu V. Uredbi Komisije (EZ) br. 1898/2006 može se koristiti kako je predviđeno u članku 22. Provedbene uredbe Komisije (EU) br. 716/2013.

(1) SL L 130, 17.5.2019., str. 1.